ИЗБОРНОМ ВЕЋУ ФИЛОЗОФСКОГ ФАКУЛТЕТА, БЕОГРАД

У Београду, 7. октобар 2020.

Одлуком Изборног већа Филозофског факултета од 03.07.2020. године изабрани смо у комисију за припрему реферата о кандидатима за избор у звање ВАНРЕДНОГ ПРОФЕСОРА за ужу научну област АРХЕОЛОГИЈА са пуним радним временом на одређено време од пет година. На конкурс објављен 15. јула 2020. године у листу *Послови* на веб-страници Националне службе за запошљавање пријављен је само један кандидат, **доц. др Бобан Трипковић**. По увиду у поднету документацију, задовољство нам је да Већу поднесемо следећи

**РЕФЕРАТ**

**Бобан Трипковић** дипломирао је(1998.), магистрирао (2003.) и докторирао (2010.) године на Одељењу за археологију Филозофског факултета у Београду. Од 1998. године запослен је у Музеју града Београда, а од 1999. на Одељењу за археологију Филозофског факултета, где је прво био ангажован као асистент-приправник на Катедри за праисторијску археологију (1999.), затим као асистент (2003.), а у звање доцента изабран је 2010. године.

У свом истраживачком раду колега др Бобан Трипковић конзистентно и континуирано показује значајан успон, не само по броју публикованих радова, већ и по значају тема којима се бави, као и утемељености закључака. Тежиште његовог истраживања је археологија неолита, односно различити аспекти живота - социјални, економски, и други раних земљорадичких друштава, али се последњих година бави и промишљањем историје дисциплине.

Његова управо објављена монографија *Велики свет и мали светови. Структура и значење археолошких пракси у Србији* (Филозофски факултет, Београд, 2020.) представља комплексно дело у коме се преплиће низ различитих питања које колега Трипковић врло компетентно доводи у везу. С једне стране, он разматра настанак европских научних традиција у зависности од низа ширих друштвених, економских и политичких процеса и њихов утицај на формирање и развој праисторијске археологије у Србији. С друге стране, у фокусу је и археологија неолита, пре свега локалитети типа Обровац, на чијем примеру др Трипковић разматра контекст у коме се развијала археологија у западној Србији, истичући и историјско искуство тог подручја за настанак како културних стратегија, тако и односа лаичке и стручне јавности према археолошкој баштини. Повезујући питања историје дисциплине, археологије неолита с питањима односа између археологије и јавности, ова монографија представља ново и сасвим оригинално промишљање српске археологије. Упркос томе што су критичка разматрања историје дисциплине последњих година у замаху, она даје значајне новине у разумевању тог проблема, пре свега посматрајући га у контексту политичких, друштвених и економских процеса.

Бобан Трипковић се у у својим радовима, објављеним како у домаћим, тако и у угледним међународним часописима и зборницима, фокусира на неколико основних тема. Питања пракси складиштења, којима је посвећен од самих почетака свог рада, знатно допуњује синтетским радовима: тако је актуелизовано питање складиштења биљних намирница у време раног (старчевачка култура) и касног неолита (винчанска култура) и показано да су праксе складиштења много разноврсније него што је то досад сматрано (*Plant storage in Neolithic southeast Europe: synthesis of the archaeological and archaeobotanical evidence from Serbia*).

Захваљујући руковођењу пројектом *Живот у мочвари: микрорегионална адаптација у северозападној Србији* у оквиру кога је истраживао низ оброваца – телоидних насеља окружених јарком на подручју Мачве, колега Трипковић се фокусира на испитивање њихове стратиграфије и релативне хронологије (*Настанак локалитета типа „Обровац“: стратиграфско вредновање старе хипотезе; Шанац-Изба код Липолиста, локалитет типа „Обровац“: стратиграфија и релативна хронологија*); геоархеолошка истраживања, микробушења и испитивање палеоокружења, пре свега у циљу разумевања формационих процеса, односно начина њиховог настанка (*On-site and off-site in western Serbia: A geoarchaeological perspective of Obrovac-type sepplements*); анализу покретних налаза, посебно окресаних алатки (*Okresani kameni artefati sa ranoeneolitskog lokaliteta Šanac-Izba (Lipolist, zapadna Srbija)*).

Испитивање престижних предмета и „луксузних“ сировина је такође област којој се колега Трипковић често враћа. Он разматра контекст и реконструише начин на који су ношени украси од морских шкољки - спондилуса и скафопода у касном неолиту (*Marine shell hoard from the Late Neolithic site of Čepin-Ovčara (Slavonia, Croatia)*), као и економију каснонеолитских локалитета на основу налаза од опсидијана (*Obsidian from the sites of Motel-Slatina and Turska Česma – Slatina (Drenovac) in the middle Morava Valley*). Такође, др Трипковић се бави и социјалним односима у неолитском друштву, посебно питањима породичних односа, поделе посла и својине, закључивши да неолитска домаћинства функционишу на принципима сродства и да су она такође и израз идентитета сродничких група, чиме даље разматра питање корпоративних група као глобалног феномена (*Praistorijske „porodične zadruge“: neolitska domaćinstva između tradicije i inovacije*).

Друга област истраживања доц. др Бобана Трипковића је област баштине, тј. питања односа између археологије и јавности. Он тако разматра процесе и различите друштвене околности који доводе до препознавања и перципирања археолошких налаза као елемента савременог локалног идентитета (*Neolitsko nalazište i javnost: primer Donje Branjevine kod Odžaka*), као и однос према археолошким локалитетима из угла народне традиције као дела сећања на релативно скоре политичке догађаје и сукобе истичући вишедимензионални значај археолошког наслеђа (*Значење и вредност археолошког наслеђа: пример из Мачве*).

Колега Трипковић учествовао је и на неколико значајних домаћих и међународних научних скупова. Резултати евалуације наставничког рада колеге Трипковића указују на посвећеност, добру комуникацију са студентима и свеобухватне припреме материјала. О томе сведочи и висока просечна оцена у последњих пет година – 4.76. Као ментор и члан Комисија за оцену и одбрану мастер и докторских радова (на Филозофском факултету, али и у иностранству), а такође и као ЕСПБ координатор Одељења за археологију, својом стручношћу значајно доприноси квалитету овог сегмента рада Одељења.

Доц. др Трипковић је био руководилац једног пројекта (*Живот у мочвари: микрорегионална адаптација у северозападној Србији*), који је резултирао низом запажених и значајних научних радова, сарадник је на пројекту *Биоархеологија древне Европе: људи, животиње и биљке у праисторији Србије* и стручни саветник на међународном пројекту *Борђош: међународна мултидисциплинарна археолошка истраживања* Музеја Војводине. Значајна је и његова вишегодишња сарадња са колегама из суседних земаља, односно из Хрватске, која се огледа у сарадњи са Филозофским факултетом Свеучилишта у Загребу и Хрватским фондом за науку на пројекту *MOPRENS – Modeliranje prapovijesnih naselja u Slavoniji* и коауторским истраживањима и радовима.

У закључку, чланови Комисије установили су да колега доц др. Бобан Трипковић у потпуности задовољава критеријмуме за избор у звање ванредног професора које прописују Статут Филозофског факултета и друга правна акта. Због тога предлажемо Изборном већу Филозофског факлутета у Београду да потврди његов избор у звање ванредног професора за ужу научну област Археологија.

С поштовањем,

проф. др Ненад Тасић

др Славиша Перић

проф. др Јасна Вуковић